Ухапшена је 20. октобра 1941, за време велике рације у Крагујевцу, коју су вршили Немци и љотићевци. Припремајући се за извршење велике одмазде, хапшени су сви мушкарци који су се нашли на улици или код кућа и потом као таоци затварани у топовске шупе. У току поподнева, Нада се нашла испред своје куће, а када је видела како љотићевци врбују једног младића из суседства да им се прикључи, оштро је реаговала и напала их, називајући их издајницима и слугама окупатора. Била је одмах ухапшена и одведена у затвор. Сутрадан 21. октобра 1941 стрељана је у првој групи грађана Крагујевца. Приликом извођења на стрељање, држала се храбро кличући Комунистичкој партији и Совјетском Савезу.